คลังดันจีดีพีโต3.5% เร่งภาคเอกชนลงทุน
คลังเดินสายกระตุ้นเอกชนลงทุน ชูลดหย่อนภาษี 2 เท่า หากขาดเงินทุนให้แบงก์รัฐอัดฉีดด่วน
5 ก.ย. 2559

คลังเดินสายกระตุ้นเอกชนลงทุน ชูลดหย่อนภาษี 2 เท่า หากขาดเงินทุนให้แบงก์รัฐอัดฉีดด่วน
นายสมชัย สัจจพงษ์ ปลัดกระทรวงการคลัง เปิดเผยว่า เศรษฐกิจขยายตัว ต่อเนื่องเชื่อว่า ทั้งปีนี้จะโตได้มากกว่าเป้าที่คลังตั้งไว้ที่ 3.5% โดยจะเร่งการลงทุนภาครัฐและการลงทุนภาคเอกชนในช่วงที่เหลือ 4 เดือนให้มากที่สุด ในส่วนภาครัฐไม่มีปัญหาเพราะคณะรัฐมนตรี (ครม.) เห็นชอบมาตรการเร่งรัดการเบิกจ่ายของปีงบประมาณ 2559 ทั้งงบเหลื่อมปีให้เบิกจ่ายให้ได้สิ้นปี 2559 ส่วนงบปี 2560 ก็ให้เร่งเบิกจ่ายงบลงทุนที่ไม่เกิน 2 ล้านบาทให้ได้ภายในสิ้นปี ส่วนงบจัดอบรมสัมมนาจะต้องเบิกจ่ายให้ได้ 50% ภายในสิ้นปีนี้เช่นกัน 
สำหรับการเร่งลงทุนภาคเอกชนในช่วง 4 เดือนที่เหลือ กระทรวงการคลังจะเดินสายชักชวนให้เอกชนลงทุนทั่วประเทศ เพื่อให้ได้มาตรการลดหย่อนภาษี 2 เท่าที่จะสิ้นสุดปีนี้ ที่ผ่านมาเอกชนยังไม่ทราบว่ามีมาตรการบางรายก็เข้าใจว่าต้องเป็นการลงทุนขนาดใหญ่ แต่ในข้อเท็จจริงเอกชนทุกรายทุกขนาดที่ลงทุนใหม่ เช่น การซื้อคอมพิวเตอร์ใหม่ ก็นำมาลดหย่อนภาษี 2 เท่าได้แล้ว หากเอกชนตัดสินใจลงทุนก็จะทำให้เศรษฐกิจโตได้ 3.5% ง่ายขึ้น
ปลัดกระทรวงการคลัง กล่าวถึงวิธีเดินสายเร่งการลงทุนภาคเอกชน ก็จะทำผ่านคณะกรรมการบริหารการคลังจังหวัด ซึ่งมีทั้งผู้บริหารหลายส่วนงานให้เร่งประชาสัมพันธ์ลงทุนลดหย่อนภาษีได้ 2 เท่า หากผู้ประกอบการไม่มีเงินทุนก็จะให้สถาบันการเงินของรัฐเข้าไปให้การสนับสนุนอย่างรวดเร็ว และคลังยังได้มีการตั้งไลน์กลุ่มคณะผู้บริหารคลังจังหวัดซึ่งมีอยู่ 800 คนทั่วประเทศ ติดต่อประสานงานโดยตรงกับปลัดกระทรวงการคลัง